Пасля атрымання суверэнітэту ў Беларусі, нягледзячы на сацыяльна-эканамічныя цяжкасці, асаблівая ўвага стала надавацца спорту. Нацыянальны алімпійскі камітэт стварылі яшчэ ў 1991 годзе, першую рэдакцыю Закона “Пра фізічную культуру і спорт” прынялі ў 1993-м. З кожным годам павялічвалася колькасць спартыўных аб’ектаў, у якіх займаліся не толькі прафесійныя спартсмены, але і ўсе аматары здаровага ладу жыцця. На першай Алімпіядзе, якая праходзіла пасля распаду Савецкага Саюза, беларускія спартсмены выступалі ў складзе аб’яднанай каманды СНД. Упершыню наша каманда прадставіла Беларусь як суверэнную дзяржаву ў 1994 годзе, на Алімпійскіх гульнях у Лілехамеры. Дэлегацыя была сціплай: усяго 33 спартсмены. Але і яны без медалёў не паехалі — заваявалі два срэбры. Ужо на наступныя Гульні ў Атланце адправіліся 133 прадстаўнікі нашай краіны, якія заваявалі 15 узнагарод. Самы гучны поспех на летніх Гульнях быў дасягнуты ў 2008 годзе ў Пекіне. У медальнай скарбонцы каманды аказалася 19 узнагарод: 4 залатыя, 5 срэбных і 10 бронзавых. На апошняй Алімпіядзе ў Сочы нашы спартсмены ўстанавілі рэкорд па колькасці медалёў, заваяваных на зімовых Гульнях: пяць залатых і адна бронзавая ўзнагарода дазволілі заняць самае высокае ў гісторыі, восьмае, месца ў агульнакамандным медальным заліку.